通犀赋（以温润而泽厥文自然为韵）
王损 (Tang)
犀有异角。其名通天。外径挺以孤耸。内清明而自全。匪刻匪雕。既含章而无隐。如追如琢。亦通理于未然。当其远徵搜。备琛赆。得自乌鸢之野。断以龙泉之刃。瑟兮素理。如线之状既呈。灼尔清光。似玉之形方润。丰下锐上。势圆质峻。傥成象以表奇。必骇鸡而取信。明徵以验。分剸是资。美胜截肪之日。珍逾剖蚌之时。素光的的而中贯。元彩规规而外滋。良玉无瑕。既呈奇而异矣。白圭有玷。将配美兮远而。故其分坚贞。比金石。光通上下。色润膏泽。透掌而纤粟必分。窥天而秋毫不隔。况本精粹。蓄絪缊。依稀象物。皎洁成文。或似双鱼。映绿水而鬐鬣皆见。偶成孤鹤。翔碧霄而羽翮斯分。则知变态不恒。众美难越。契人情之用矣。岂天意之贻厥。故能贞而不变。明而不昏。粲奇文之炯炯。畅美质之温温。则贝有文兮不必为异。羲列卦兮何足而论。究其所然。徵其所自。虽常情难得之货。盖造物偶然之意。何异夫笔误点而状蝇。虫食叶而成字。若然者。则文犀之美。故不足为瑰异。